### NN 125/2020 (13.11.2020.), Statut političke stranke Demokrati

POLITIČKE STRANKE

2417

Na temelju članka 6. Ustava Republike Hrvatske (»Narodne novine«, broj 85/10 – pročišćeni tekst) i članka 10. Zakona o političkim strankama (»Narodne novine«, broj 76/93, 111/96, 164/98, 36/01 i 28/06), Osnivački Sabor (Skupština) političke stranke Demokrati održan 20. listopada 2018. godine donio je

STATUT

POLITIČKE STRANKE DEMOKRATI

1. OPĆE ODREDBE

Članak 1.

Ovim Statutom političke stranke Demokrati (u daljnjem tekstu: stranka) uređuju se naziv i sjedište te znak i pečat stranke, predstavljanje i zastupanje stranke, ciljevi i način djelovanja, članstvo, upravna tijela stranke, način njihovog izbora i opoziva, trajanje mandata te način odlučivanja, oblici organiziranja i njihova tijela, sredstva za rad i prestanak te postupak s imovinom u slučaju njenog prestanka.

Članak 2.

Riječi i pojmovi koji imaju rodno značenje korišteni u ovom Statutu odnose se jednako na muški i ženski rod, bez obzira jesu li korišteni u muškom ili ženskom rodu.

2. STATUSNE ODREDBE

2.1. Naziv i sjedište

Članak 3.

Naziv političke stranke je: Demokrati

Sjedište stranke je u Zagrebu.

Adresu stranke u sjedištu određuje Središnji odbor posebnom odlukom.

Članak 4.

Stranka je pravna osoba osnovana u skladu sa zakonom kojim se uređuju političke stranke.

Stranka je upisana u Registar političkih stranaka koje vodi ministarstvo nadležno za poslove uprave.

Članak 5.

Stranka djeluje na području Republike Hrvatske. Stranka može djelovati i u inozemstvu, sukladno zakonu, Statutu, pravnom poretku EU i države u kojoj djeluje.

Stranka se može udružiti u međunarodne udruge i asocijacije sukladno političkom svjetonazoru.

2.2. Znak i pečat

Članak 6.

Stranka Demokrati ima znak.

Znak čini stilizirano slovo D crvene boje na bijeloj podlozi.

Stranka ima zastavu bijele boje sa crvenim slovima visine 2:1

Članak 7.

Stranka Demokrati ima pečat okruglog oblika promjera 30 mm sa znakom u sredini i nazivom stranke.

2.3. Predstavljanje i zastupanje

Članak 8.

Stranku predstavlja i zastupa predsjednik stranke.

Stranku mogu zastupati i predstavljati druge osobe koje ovlasti predsjednik stranke.

Ustrojstveni oblici stranke nemaju svojstvo pravne osobe.

3. CILJEVI I NAČIN DJELOVANJA

Članak 9.

Osnovni cilj stranke je briga za opće, javno i zajedničko dobro u Republici Hrvatskoj.

Članak 10.

Cilj je postići sveobuhvatni razvoj i napredak Hrvatske kao demokratske, socijalne, poduzetne i odgovorne zajednice ravnopravnih i slobodnih ljudi.

Te ciljeve stranka će postići:

• Zalažući se za vrijednosti na osnovu kojih će izgraditi nove socijalne, ekonomske i razvojne politike

• Boreći se protiv rastuće nejednakosti i sve većeg siromaštva i to kroz jačanje socijalnog sustava, većeg ulaganja u obrazovanje i zapošljavanje

• Razvijanjem socijalne države kao jedinog jamca opće stabilnosti i prosperiteta.

• Zalažući se za poticanje i zaštitu slobode govora, različitost mišljenja i ideja, uz poštivanje humanističkih i etičkih načela.

• Ostvarenjem društva izvrsnosti koje potiče postizanje najviših znanstvenih i tehnoloških ciljeva i obrazovanje bez utjecaja politike i dogmatika.

• Štiteći svoje prirodne resurse i brinući se o očuvanju prirode i okoliša.

• Ostvarenjem pravosudnog sustava koji će jednako štititi svakog građanina bez obzira na njegov položaj u društvu.

• Zalažući se za pravo žene na izbor, promičući i unaprjeđujući ljudska i manjinska prava i slobode svih svojih građana.

• Zalažući se za vrijednosti Antifašizma kao pokreta utemeljenog na najširim demokratskim osnovama slobode i jednakosti svih ljudi.

Članak 11.

Stranka će svoje ciljeve provoditi primjenom:

– Participativne demokracije

Participativna demokracija podrazumijeva široko sudjelovanje građana u donošenju odluka kroz participativne i direktne demokratske oblike djelovanja uz mogućnost biranja vlastitih predstavnika; prihvaćanje spoznaje da su suvremene generacije odgovorne za razvijanje sustava ekološke demokracije koja vodi brigu o sigurnosti življenja budućih generacija.

– Solidarnosti i socijalne pravde

Solidarnost i socijalna pravda podrazumijevaju zauzimanje za socijalnu integraciju raširenog siromaštva i integraciju onih koji su isključeni iz tržišta rada obveza države i njezinih institucija, te da je pravedna raspodjela materijalnih i intelektualnih dobara i usluga ključni cilj političke djelatnosti stranke.

– Odgovornog poduzetništva

Odgovorno poduzetništvo podrazumijeva poduzetničko ponašanje koje je korisno i blagotvorno za razvijanje demokratskog sustava i konkurentnosti ekonomskih struktura, ukoliko ne ugrožava opće, javno i/ili zajedničko dobro.

– Održivog razvoja

Održivi razvoj podrazumijeva da je pravedna raspodjela ekoloških dobara, ali i rizika uvjetovanih modernizacijom i gospodarskim rastom, za sadašnje i buduće generacije središnja vrijednost razvojne politike stranke.

Članak 12.

Temeljna načela djelovanja stranke su:

– Načelo ophođenja članova stranke

Stranka djeluje na temelju jednakosti i povjerenja, dobre namjere, čestitosti, poštovanja, suradnje i iznošenja osobnih stajališta svakog člana. Svi članovi stranke uživaju jednaka prava i svačije mišljenje je jednako važno. Unutar stranke opća pravila su povjerenje i dobronamjernost jednih članova prema drugima, volja da se razumiju mišljenja drugih za vrijeme rasprava, težnja za postizanjem sporazuma, empatija, poštivanje tuđe osobnosti i njegovog rada, spremnost na suradnju, obveza da se opravdaju vlastita stajališta, te praćenje i poštivanje zajedničkih pravila i normativnih postupaka.

– Načelo dosljednosti tumačenja ciljeva i vrijednosti

Osnovne vrijednosti i ciljevi moraju se tumačiti dosljedno tako da se iz njihova tumačenja vidi njihova uzajamna povezanost.

– Načelo preuzimanja obveza

Neovisno o prirodi i vrsti obveze koju član stranke preuzme, obvezan je za nju preuzeti odgovornost.

– Načelo učinkovitosti rada stranke

Svi članovi stranke moraju raditi na ostvarivanju osnovnih političkih ciljeva stranke, a osobito na osiguranju izbornih uspjeha.

– Načelo demokratskog sudjelovanja u radu stranke

Osnovno je građansko pravo svakog člana sudjelovati u radu stranke kroz inicijative, izjašnjavanje i izricanje osobnih stajališta, te kroz donošenja odluka, a sve to vrijedi pod jednakim uvjetima za svakoga člana.

– Načelo unutarnje javnosti rada stranke

Svaki stupanj donošenja odluka, svaka radna faza, svaki radni proces, svaki izbor, mišljenje i stajalište te svako izvršavanje zadatka mora biti pravovremeno dostupno svakom članu stranke.

Načelo djelovanja stranke kroz postizanje sporazuma

Stranačko odlučivanje temelji se na suradnji svih članova, a mora se težiti ostvarivanju općeg suglasja.

– Načelo preuzimanju dužnosti

Ako za pojedinu dužnost u stranci prema odredbama ovog Statuta nije obvezan izbor, dužnosti i obveze preuzeti će oni članovi koji se za njih dragovoljno prijave.

– Načelo supsidijarnosti

Svaka odluka donijet će se na najnižoj mogućoj razini koja posjeduje kompetencije za takvu odluku.

– Načelo decentralizacije stranačkog djelovanja

Potrebno je uložiti kontinuirani napor kako bi se spriječilo da se u bilo kojim ustrojstvenim oblicima ili tijelima stranke koncentrira moć, formalno ili neformalno.

– Načelo učinkovitog donošenja odluka

Pri odlučivanju se mora voditi računa o rokovima i raspoloživim resursima za izvršenje odluka.

– Načelo raznolikosti

Zajedničkim radom članovi kroz stranku osiguravaju sintezu vrijednosti, načela i ciljeva opisanih ovim Statutom i Programom stranke. Stranka nema za cilj utvrditi obvezujuća zajednička stajališta za svaku temu, nego će poticati afirmaciju raznolikosti ­kulturno-političkih stavova i tradicija.

– Načelo autonomije djelovanja

Djelovanje stranke se temelji na aktivnostima i inicijativama svojih članova, a u skladu s pravilima koja vrijede jednako za sve.

– Načelo složenosti djelovanja

Za vrijeme svojeg djelovanja i izvršavanja obveza član stranke mora uzeti u obzir ciljeve, djelovanje i obveze cijele stranke, kako bi se ispunilo očekivanje cijele zajednice.

Članak 13.

U ostvarivanju svojih ciljeva stranka surađuje s drugim političkim strankama, sindikatima i udrugama poslodavaca, udrugama civilnog društva te drugim oblicima udruživanja kao i pojedincima u Republici Hrvatskoj i inozemstvu.

Članak 14.

Rad i djelovanje stranke je javan.

Javnost rada i djelovanja stranke ostvaruje se na javnim skupovima, tribinama, okruglim stolovima, medijskim istupima, tiskanim i internetskim publikacijama te na društvenim mrežama.

Središnja tijela stranke te tijela ustrojstvenih oblika stranke mogu raspravljati i odlučivati bez prisutnosti javnosti uz pristanak svih nazočnih članova.

4. ČLANSTVO

4.1. Prijem u članstvo stranke

Članak 15.

Članom stranke postaje svaki građanin koji ispuni sljedeće uvjete:

1. da je punoljetan i poslovno sposoban,

2. da je državljanin Republike Hrvatske,

3. da, nakon što je upoznat s njima, ciljeve i načela iz ovog Statuta smatra obvezujućima,

4. da nije član niti jedne druge političke stranke u Republici Hrvatskoj.

Osnivači stranke i stranački dužnosnici mogu biti jedino građani koji nisu osuđivani ili za koje nije podignuta optužnica za osobito teška i nečasna kaznena djela.

Članak 16.

Postupak prijema u članstvo stranke:

1. Zahtjev za prijem u članstvo šalje se u pravilu putem internet stranice ili putem upisnice.

2. Podnositelj zahtjeva mora se izjasniti o tomu ako je u posljednje tri godine bila/o članom bilo koje političke stranke ili udruge uključujući i informacije o trajanju članstva i položaju u toj stranci ili udruzi.

3. O Zahtjevu za prijem u članstvo budućeg člana bit će elektronskim putem obaviješteni svi članovi stranke. Članovi stranke imaju rok od 8 dana za ulaganje prigovora na zahtjev za prijem budućeg člana.

4. Ako su zaprimljena dva ili više prigovora na zahtjev za prijem budućeg člana, Središnji odbor odlučuje o prigovorima na prvoj sjednici. Ako Središnji odbor prihvati prigovore i odbije zahtjev za upisom, istom podnositelju zahtjeva neće biti dozvoljeno podnošenje novog zahtjeva za članstvo u roku od jedne godine nakon odbijanja njegova zahtjeva.

5. Ako nije zaprimljen prigovor ili je zaprimljen samo jedan prigovor, deveti dan nakon objave na internoj internet stranici stranke Ured stranke bilježi početak članstva i o tomu izvještava Predsjednika regionalne podružnice.

6. Članu stranke se po primanju u članstvo izdaje članska iskaznica. Izgled i sadržaj članske iskaznice utvrđuje se posebnom odlukom Središnjeg odbora.

Članak 17.

Član stranke pripada i djeluje u onoj regionalnoj podružnici u kojoj ima mjesto prebivališta. Promjenom mjesta prebivališta član stranke mijenja i pripadnost regionalnoj podružnici.

Iznimno od stavka 1. ovog članka, učenici i studenti za vrijeme redovnog obrazovanja i studiranja mogu pripadati i djelovati u regionalnoj podružnici u kojoj imaju boravište radi školovanja, odnosno studiranja.

Članak 18.

Stranka vodi Registar članova, registar članova podupiratelja i počasnih članova.

Za vođenje registra članova i registra članova podupiratelja i počasnih članova odgovoran je Tajnik stranke.

Registar članova Regionalnih podružnica vodi Ured stranke u suradnji s Regionalnim podružnicama.

O vođenju registara detaljne naputke daje Središnji odbor.

Registar sadrži izjavu o pristupanju, ime i prezime, adresu prebivališta, datum i mjesto rođenja člana, registriranu e-mail adresu, broj telefona te broj identifikacijske isprave člana.

Ured stranke obradit će i druge informacije o članovima stranke što će ovisiti o njihovu dragovoljnom pristanku.

Ukoliko je došlo do prestanka članstva u stranci istupanjem nekog od članova ili je članstvo nekom od članova izbrisano, svi podaci takvih članova bit će izbrisani iz registra članstva u roku od devedeset dana od dana nastanka te činjenice.

Ukoliko dođe do isključenja nekog člana stranke, podaci u registru članova iz stavka 4 ovog članka zadržat će se još četiri godine računajući od dana isključenja člana iz stranke sukladno članku članka 19. st. 1. točka 3.

Ukoliko dođe do odbijanja prijema člana stranke, podaci iz prijave iz stavka 4 ovog članka zadržat će se još godinu dana računajući od dana odluke Središnjeg odbora o odbijanju upisa u skladu sa člankom 16.

Članak 19.

Članstvo u stranci prestaje:

1. Istupanjem iz stranke;

Svoju odluku o istupanju iz stranke član stranke mora u pisanom obliku dostaviti Uredu stranke u njenom registriranom sjedištu ili posredstvom formulara na internet stranici stranke.

Ured stranke može u direktnom kontaktu sa članom koji je dostavio svoju odluku o istupu iz stranke provjeriti vjerodostojnost odluke člana koji istupa iz stranke.

Ukoliko Ured stranke utvrdi vjerodostojnost odluke člana stranke o njegovoj odluci o istupanju smatra se da je član istupio iz stranke danom kada je Ured stranke zaprimio odluku člana o istupanju.

2. Brisanjem iz članstva zaključkom Ureda stranke u slučajevima koji slijede;

a) Smrću člana.

b) Ako član nije platio članarinu unatrag godine dana, a odbije platiti iznos članarine koji je dužan u roku od 15 dana od pisanog upozorenja Ureda stranke.

c) Ako pravosudno tijelo zabrani članu bavljenje javnim poslovima.

d) Ako član izgubi poslovnu sposobnost.

Ured stranke svojim zaključkom utvrđuje nastupanje činjenice brisanja iz članstva. Na zaključak ureda stanke član može podnijeti žalbu Etičkom povjerenstvu u roku od 8 dana od dana primitka zaključka.

3. Isključenjem iz stranke pod sljedećim uvjetima:

a) Ako se član ponaša suprotno odredbama ovog Statuta i Programa stranke.

b) Ako član svojim ponašanjem i djelovanjem nanese štetu interesima ili ugledu stranke, njezinim tijelima ili dužnosnicima.

c) Ako član bude pravomoćno osuđen za teška i osobito nečasna kaznena djela, ili ne izvijesti Ured stranke o pravomoćnoj presudi za bilo koje kazneno djelo.

d) Ako član da netočne ili nepotpune podatke u svojem zahtjevu za pristupanje stranci.

e) Članu stranke koji se učlani u drugu političku stranku u Republici Hrvatskoj ili prihvati kandidaturu na kandidacijskoj listi ili za kandidata druge političke stranke u Republici Hrvatskoj ili grupe birača, bez prethodne suglasnosti nadležnog središnjeg tijela stranke, članstvo u stranci prestaje po sili Statuta.

4. Suspenzija člana stranke:

Člana stranke moguće je jedino suspendirati iz članstva ukoliko je protiv člana optužnica za osobito teško kazneno djelo postala pravomoćna.

Svi članovi stranke dužni su dostaviti Uredu stranke podatak o pravomoćnoj optužnici protiv sebe u roku od 8 dana od dana pravomoćnosti optužnice.

Svaki član stranke protiv kojega je optužnica postala pravomoćna može izjaviti Uredu stranke da suspendira svoje članstvo u stranci do pravomoćnog završetka sudskog postupka.

Ukoliko dobrovoljno ne suspendira svoje članstvo, Središnji odbor stranke donosi odluku o suspenziji člana zbog pravomoćne optužnice diskreciono odlučujući da li djelo iz optužnice predstavlja osobito teško kazneno djelo kao osnovu za suspenziju člana.

Protiv odluke Središnjeg odbora o suspenziji člana suspendirani član ima pravo žalbe Etičkom povjerenstvu stranke u roku od 8 dana od dana primitka odluke o suspenziji. Suspendirani član ne može kao žalbeni razlog navoditi odluku Središnjeg odbora stranke o osnovanosti kaznenog djela iz optužnice kao razloga za suspenziju.

Članak 20.

Prijedlog za isključenje mogu dati najmanje 20% članova Regionalne podružnice, Regionalni središnji odbor ili Središnji odbor stranke. Prijedlog mora biti u pisanom obliku i obrazložen.

Ukoliko se ne radi o članu Regionalnog središnjeg odbora prijedlog se mora uputiti Regionalnom središnjem odboru podružnice u kojoj je član registriran. O prijedlogu će se raspravljati na prvoj sljedećoj sjednici. Svoju odluku Regionalni središnji odbor mora dostaviti Etičkom povjerenstvu.

Ukoliko se radi o prijedlogu za isključenje člana koji je član Regionalnog središnjeg odbora, prijedlog se dostavlja Središnjem odboru koje donosi svoju odluku na prvoj sljedećoj sjednici, a Regionalni središnji odbor čiji je član prijavljen potrebno je izvijestiti o prijedlogu.

Ukoliko se radi o prijedlogu za isključenje koje je predložio Regionalnu središnji odbor, prijedlog se dostavlja Središnjem odboru stranke koje donosi svoju odluku na prvoj sljedećoj sjednici.

Članak 21.

Član na kojeg se odnosi prijedlog za isključenje kao i prijavitelji odnosno predlagači bit će pozvani na sjednicu na kojoj se odlučuje o isključenju i to najmanje osam dana prije održavanja sjednice. Na sjednici će se najprije pokušati provesti mirenje među suprotstavljenim stranama, a potom tražiti rješenje temeljeno većinom glasova.

Regionalni središnji odbor ili Središnji odbor o svojim odlukama izvještavaju Ured stranke u roku od osam dana od dana njihova donošenja na propisan način.

Protiv donesenih odluka stranke prijavljeni član i prijavitelji imaju pravo žalbe Etičkom povjerenstvu stranke u roku od 15 dana od primitka odluke.

Etičko povjerenstvo o Žalbi raspravlja na prvoj sljedećoj sjednici.

U slučaju da se prilikom rješavanja o prijedlogu za isključenje člana koji je član Središnjeg odbora, tada predloženi član Središnjeg odbora nema pravo glasa ili diskusije o tom prijedlogu.

Etičko povjerenstvo može prvostupanjsku odluku potvrditi, izmijeniti ili vratiti na ponovno razmatranje prvostupanjskom tijelu.

Članak 22.

Član koji je prvostupanjskom odlukom isključen iz stranke, a protiv te odluke je podnio pravovremenu žalbu, sva prava koja je stekao članstvom u stranci stavlja u stanje mirovanja do okončanja postupka isključenja.

Član stranke isključen je iz stranke po proteku roka od petnaest dana od dana primitka prvostupanjske odluke o isključenju na koju nije uložio pravovremenu Žalbu odnosno po primitku drugostupanjske odluke o isključenju.

Isključeni član ne može tražiti povrat članarine koju je uplatila/o.

4.2. Počasno članstvo

Članak 23.

Članstvo u stranci može biti i počasno.

Počasni član stranke može biti fizička osoba koja svojim radom i djelovanjem promiče vrijednosti stranke i načela po kojima stranka djeluje.

Počasni članovi ne mogu ostvarivati prava i obveze utvrđene ovim Statutom.

Svaki član stranke može predlagati počasne članove.

Odluku o prijemu u počasno članstvo donosi Središnji odbor.

4.3 Prava i dužnosti članova

Članak 24.

Članovi imaju sljedeća prava:

1. Birati i biti biran u sva tijela Demokrata, biti kandidirani na stranačkim listama za članove, predstavničkim tijelima i izvršnim dužnostima na svim razinama u Republici Hrvatskoj i Europskoj uniji u skladu s ovim Statutom

2. Sudjelovati u svim aktivnostima Regionalne podružnice u kojoj su registrirani,

3. Sudjelovati u stranačkim aktivnostima,

4. Sudjelovati u radu stranačkih radionica ili radnih skupina,

5. Izražavati i širiti osobno mišljenje i stajališta usmeno ili pisano, procjenjivati djelovanja ili propuste u djelovanjima drugih članova ili dužnosnika stranke,

6. Ako zbog članstva u stranci pretrpe bilo koju štetu imaju pravo na pomoć stranke,

7. Nazočiti svim otvorenim sjednicama ustrojstvenih oblika i tijela stranke,

8. Biti izvještavani o svim aktivnostima ustrojstvenih oblika i tijela stranke,

9. Biti izvještavani o svim važnim događajima i pitanjima koja se odnose na njih same,

10. Pokretati političke inicijative o svim pitanjima unutar stranke, uključujući i osobna pitanja, organizirati potporu za te inicijative ili se priključiti inicijativama drugih članova,

11. Izravno sudjelovati u odlukama stranke osobnim izricanjem stajališta ili posredno o istim odlukama sudjelovati preko svojih predstavnika,

12. Poštujući odredbe Statuta sudjelovati u odlučivanju o svim personalnim pitanjima i pitanjima koja se odnose na osobe koje su direktno ili indirektno izabrali,

13. Upoznati se s prijedlozima koji se izravno na njih odnose te se o njima izjasniti,

14. Iskoristiti sve usluge informiranja i obrazovanja koje stranka pruža,

15. U slučaju povrede stranačkih prava obratiti se Etičkom povjerenstvu.

Članak 25.

Članovi imaju sljedeće dužnosti:

1. izbjegavati svako djelovanje i ponašanje koje je protivno ovom Statutu, Programu stranke, interesima ili ugledu stranke

2. obavijestiti Regionalni središnji odbor o pokretanju kaznenog sudskog postupka koji se protiv njega vodi, njegovom tijeku i ishodu

3. osobnim životnim stilom i ponašanjem zauzimati se za načela i program stranke i širiti ga, unaprjeđivati ugled, autoritet i prepoznatljivost stranke

4. sučeljavati stajališta s drugim članovima u dobroj vjeri

5. preuzimati obveze i odgovarati za njihovu realizaciju

6. sudjelovati u predizbornoj kampanji stranke te pružati podršku stranačkim kandidatima

7. čestito se ponašati za vrijeme unutarstranačkih rasprava, poštivati ljudsko dostojanstvo svih s kojima se raspravlja, izbjegavati nepotrebne sukobe, a za slučaj da do njih dođe upotrijebiti sve mogućnosti koje stoje unutar stranke kako bi se izbjegla sudska rješenja

8. poštovati Statut stranke kao i ostale stranačke odluke

9. plaćati članarinu.

Članak 26.

Stranački dužnosnici imaju sljedeće dužnosti:

1. ponašati se u skladu s višim moralnim standardima kako se to i zahtijeva od dužnosnika jer preuzimaju veću odgovornost za jačanje povjerenja i ugleda stranke u cijeloj društvenoj zajednici

2. koristiti osobni moralni integritet kako bi osigurali da se svaki član pridržava i poštuje ciljeve i načela ovog Statuta.

4.4. Članovi podupiratelji

Članak 27.

Članovi podupiratelji stranke su osobe koje prihvaćaju načela i vrijednosti navedena u ovom Statutu i Programu stranke, obvezuju se da će podupirati stranku moralno, financijski ili volontiranjem, s tim da ne snose organizacijski teret punog članstva.

Član podupiratelj može biti i strani državljanin.

Članom podupirateljem postaje se kada se njegov zahtjev potvrdi od odgovarajućeg Regionalnog središnjeg odbora ili Predsjedništva stranke.

Ukoliko potvrdu odobri Predsjedništvo stranke o tomu će izvijestiti Regionalni središnji odbor podružnice u koju prema prebivalištu član podupiratelj pripada.

Ukoliko potvrdu odobri Regionalni središnji odbor podružnice o tomu će izvijestiti Predsjedništvo stranke.

Članovi podupiratelji imaju sva prava propisana u članku 24. točkama 2., 3., 4., 7., 8., 9., 13., i 14., kao i sve dužnosti propisane u članku 25. točkama 1., 2., 3., 6., 7., 8. i 9. ovog Statuta.

Kada pravila propisana u ovom Statutu i drugim odlukama stranke ovise o broju članova u ustrojstvenom obliku stranke, članovi podupiratelji ne smatraju se članovima stranke.

Članak 28.

Dužnost je člana stranke plaćati članarinu.

Prilikom utvrđivanja visine članarine uzima se u obzir vrsta primanja i socijalno stanje člana.

Članovi stranke koji su izabrani na dužnost u predstavničkim i izvršnim tijelima Republike Hrvatske te jedinica lokalne i područne (regionalne) samouprave, kao i tijelima međunarodnih organizacija te od tih dužnosti primaju dohodak od nesamostalnog rada ili drugi dohodak, dužni su plaćati posebnu članarinu.

Odluku o visini i načinu plaćanja članarine propisuje Središnji odbor stranke.

Članak 29.

Član stranke može davati dobrovolje priloge (donacije) u skladu sa zakonom kojim se uređuje financiranje političkih aktivnosti i izborne promidžbe.

Davanjem dobrovoljnih priloga (donacija) ne mogu se ostvarivati ikakva dodatna ili posebna prava.

Volontiranjem član stranke može pomagati provedbi u izbornim i političkim aktivnostima.

Volonterski rad u smislu prethodnog stavka ne smatra se dobrovoljnim prilogom (donacijom).

4.5. Priznanja i nagrade članovima

Članak 30.

Članovima stranke koji svojim političkim radom i djelovanjem te aktivnostima promiču afirmaciju Programa te utvrđenih politika dodjeljuju se povelje i priznanja.

Odluku o poveljama i priznanjima donosi Središnji odbor stranke.

5. USTROJSTVO STRANKE

Članak 31.

Tijela stranke su:

– Regionalna podružnica

– Regionalni sabor

– Regionalni središnji odbor

– Sabor stranke

– Središnji odbor

– Predsjedništvo

– Predsjednik stranke

– Etičko povjerenstvo

– Ured stranke

– Nadzorni odbor

– Rizničar

– Tajnik.

5.1. Regionalne podružnice

Članak 32.

Radi ravnomjernog razvijanja nacionalnog teritorija Republike Hrvatske, a kroz usvojena načela prirodnog i funkcionalnog ustroja, dobre uprave i načela autonomije, temeljni ustrojstveni oblik stranke je Regionalna podružnica uključujući i Grad Zagreb kao posebnu regionalnu podružnicu.

Članovi Regionalne podružnice registriraju se samo u jednoj podružnici, s time da mogu pomagati u radu drugih podružnica, ali bez prava glasa prilikom donošenja njihovih odluka.

Broj i nadležnosti Regionalnih podružnica određuje svojim odlukama Središnji odbor stranke.

Ukoliko dođe do preustroja Regionalnih podružnica, Središnji odbor stranke odlučuje o tome gdje će se registrirati članovi, a po potrebi će sazvati sjednicu Regionalnog sabora.

Temeljem prijedloga Središnjeg odbora Sabor stranke ima pravo raspustiti rukovodstvo Regionalne podružnice ukoliko njezino djelovanje značajno odudara od ciljeva i načela opisanih u odredbama ovog Statuta.

Članovi koji nakon raspuštanja rukovodstva Regionalne podružnice ne žele više sudjelovati u njenom radu o tome obavještavaju Središnji odbor i automatski se brišu iz članstva.

Ukoliko svi članovi podružnice iskažu stav da ne žele više sudjelovati u njenom radu raspušta se članstvo Regionalne podružnice.

Članak 33.

Svaki član jedne može tražiti premještaj u registar članstva druge Regionalne podružnice.

U roku od devedeset dana od dana podnošenja zahtjeva, član koji zatraži premještaj, bit će premješten u registar članstva druge Regionalne podružnice.

5.2. Regionalni sabor

Članak 34.

Regionalni sabor je najviše programsko i izborno tijelo u Regionalnoj podružnici.

Svi članovi registrirani u Regionalnoj podružnici imaju pravo sudjelovati na Regionalnom saboru, ali pravo glasovanja imaju samo oni članovi koji su na dan raspisivanja Regionalnog sabora bili registrirani u Regionalnoj podružnici najmanje devedeset dana.

Zasjedanje Regionalnog sabora je punopravno ukoliko je nazočno najmanje 50 % članova plus 1 član s pravom glasa.

Članak 35.

Zasjedanje Regionalnog sabora saziva Regionalni središnji odbor najmanje dva puta godišnje, tako da u pozivu članovima najmanje petnaest dana prije mora biti naznačeno mjesto i vrijeme održavanja kao i dnevni red.

Regionalni sabor mora se sazvati u sljedećim slučajevima:

a) na zahtjev Regionalnog središnjeg odbora,

b) na pisani zahtjev najmanje 10 % članova Regionalne podružnice uz naznačen dnevni red,

c) na zahtjev Središnjeg odbora.

Ukoliko se zasjedanje Regionalnog sabora mora odgoditi zbog nedostatka kvoruma, Regionalni središnji odbor mora sazvati Regionalni sabor tako da u pozivu članovima najmanje petnaest dana prije mora biti naznačeno mjesto i vrijeme održavanja kao i dnevni red. Novo zasjedanje biti će punopravno neovisno o broju nazočnih.

Međutim, ukoliko se na tom zasjedanju bira Regionalni središnji odbor, tada će zasjedanje biti punopravno samo ako je nazočno najmanje 30% članova od ukupnog broja članova regionalne podružnice.

Za vrijeme zasjedanja Regionalnog sabora stranke vodi se zapisnik kojeg potpisuje zapisničar, a ovjeravaju dva člana Regionalnog sabora stranke izabrani većinom glasova.

Članak 36.

Regionalni sabor na svojem redovnom zasjedanju obavlja sljedeće poslove:

1. Bira Regionalni središnji odbor na rok od četiri godine. Članovi između sebe biraju predsjednika. Ukoliko Regionalni središnji odbor ne bude izabran bira se Predsjednik regionalne podružnice. Predsjednik regionalne podružnice ima ovlasti Regionalnog središnjeg odbora, ako isti nije izabran.

2. Određuje broj članova Regionalnog središnjeg odbora koji ne može biti manji od tri niti veći od jedanaest članova.

3. Bira delegate za Sabor stranke na kojem se biraju dužnosnici, a koji će se natjecati za neko od dužnosničkih mjesta, a u skladu s odredbom čl. 26. ovog Statuta.

4. Utvrđuje godišnji plan rada Regionalne podružnice.

5. Potvrđuje i mijenja Poslovnik o radu Regionalne podružnice, a koji mora biti u skladu sa ovim Statutom.

6. Utvrđuje liste kandidata za lokalne izbore kao i liste kandidata koje stranka podržava.

Članak 37.

Regionalna podružnica koja ima manje od trideset i jednog člana, na svojem Regionalnom saboru ne mora birati Regionalni središnji odbor nego samo predsjednika koji ima sve ovlasti kao i Regionalni središnji odbor.

Broj delegata Regionalne podružnice za Sabor stranke definira se tako da se broj članova upisanih u Regionalnoj podružnici podijeli s brojem članova stranke i taj broj pomnoži s osamdeset, te zaokruži na prvi niži cijeli broj, osim ako bi niži cijeli broj bio nula te u tom slučaju zaokružujemo na jedan.

Za vrijeme zasjedanja Regionalnog sabora stranke vodi se zapisnik koji potpisuju dva člana Regionalnog središnjeg odbora izabrani većinom glasova.

5.3. Regionalni središnji odbor

Članak 38.

Regionalni središnji odbor je izvršno tijelo Regionalne podružnice.

Regionalni središnji odbor sastoji se od najviše sedam članova.

Regionalni središnji odbor punopravno odlučuje ukoliko je sjednici nazočno više od polovice ukupnog broja članova, a odluke donosi većinom glasova svih članova odbora

Članak 39.

Regionalni središnji odbor obavlja sljedeće poslove:

1. Priprema godišnji plan za rad Regionalne podružnice

2. Izvještava o svom radu Regionalni sabor

3. Organizira lokalne aktivnosti stranke

4. Može imenovati zamjenika predsjednika ako to predloži predsjednik Regionalne podružnice

5. Brine se i priprema sjednicu Regionalnog sabora

6. Upravlja proračunom Regionalne podružnice po pravilima utvrđenim na Regionalnom saboru

7. Odgovoran je za djelotvornost Regionalne podružnice

8. Temeljem Poslovnika o radu ostvaruje ciljeve i načela stranke

9. Članove Regionalnog središnjeg odbora bira Regionalni sabor iz svoga članstva u skladu s odredbom članka 15. ovog Statuta.

Članak 40.

Ukoliko Regionalni sabor ne izabere Regionalni središnji odbor, bira se predsjednik Regionalne podružnice koji ima sve ovlasti Regionalnog središnjeg odbora.

Ukoliko Regionalna podružnica na svom saboru nije izabrala niti Regionalni središnji odbor niti predsjednika, Središnji odbor imenovati će privremenog predsjednika sa svim ovlastima Regionalnog središnjeg odbora.

5.4. Sabor stranke

Članak 41.

Sabor stranke najviše je programsko, statutarno i izborno tijelo.

Odluke Sabora stranke obvezuju sve članove stranke.

Članovi Sabora stranke su svi upisani članovi stranke ukoliko njihova brojka ne prelazi pet stotina članova, a koji su bili članovi stranke najmanje devedeset dana na dan raspisivanja Sabora stranke.

Ukoliko je broj registriranih članova stranke veći od pet stotina, tada Sabor stranke čine članovi Središnjeg odbora stranke, Predsjedništvo stranke, članovi Ureda stranke, članovi Nadzornog odbora i izabrani delegati Regionalnih podružnica, te regionalne podružnice Grada Zagreba.

Članak 42.

Sabor stranke obavlja sljedeće poslove:

1. Donosi i mijenja Statut stranke

2. Donosi godišnji proračun stranke i usvaja izvještaje o izvršenju proračuna i druga financijska izvješća

3. Usvaja izviješća Središnjeg odbora stranke

4. Usvaja godišnji plan rada stranke

5. Bira i razrješuje članove Središnjeg odbora stranke

6. Bira i razrješuje rizničara na prijedlog Središnjeg odbora stranke

7. Bira i razrješuje članove Etičkog povjerenstva

8. Bira i razrješuje članove Nadzornog odbora

9. Donosi odluke po prigovoru protiv odluka Središnjeg odbora stranke

10. Utvrđuje visine članarina

11. Potvrđuje liste kandidata za predstavnička tijela na nacionalnim ili europskim izborima

12. Raspušta Regionalne podružnice temeljem prijedloga Središnjeg odbora stranke

13. Odlučuje o spajanju s drugim strankama

14. Osniva nove ili preustrojava postojeće Regionalne podružnice.

Sabor stranke zasjeda najmanje jedanput godišnje.

Mandatu članova Sabora stranke je četiri godine.

U slučaju prijevremenih izbora prvi Sabor u tekućoj kalendarskoj godini je izborni.

Sabor stranke vodi Radno predsjedništvo čije članove predlaže Predsjednik stranke. Članove radnog predsjedništva mogu predlagati i članovi Sabora stranke, ako skupe potporu izraženu u potpisima 20 % članova Sabora stranku. Odluku o članovima radnog predsjedništva donosi Sabor stranke glasanjem.

Članak 43.

Sabor stranke saziva Središnji odbor stranke pozivom svim članovima koji mora sadržavati mjesto i vrijeme zasjedanja te dnevni red, a najavljuje se najmanje trideset dana prije zakazanog zasjedanja putem internet stranice stranke i putem registriranih e-mail adresa te putem pošte ukoliko drugačije nije moguće dostaviti poziv.

Izvanredni Sabor stranke se saziva na zahtjev:

a) Središnjeg odbora stranke

b) Najmanje 25 % članova stranke

Zasjedanje Sabora će biti punopravno bez obzira na broj nazočnih članova i/ili delegata. Međutim, ukoliko se na tom zasjedanju bira Središnji odbor stranke, tada će zasjedanje biti punopravno samo ako je nazočno najmanje 50% + 1 članova i ili delegata.

Za vrijeme zasjedanja Sabora stranke vodi se zapisnik koji potpisuje zapisničar, a ovjeravaju dva člana Sabora stranke izabrani većinom glasova.

5.5. Središnji odbor

Članak 44.

Središnji odbor rukovodi radom stranke kao najviše tijelo između dvaju zasjedanja Sabora stranke.

Članak 45.

Središnji odbor sastoji se od najmanje devet, a najviše petnaest članova.

Odluku o broju članova Središnjeg odbora donosi Sabor stranke.

Članak 46.

Članove Središnjeg odbora bira Sabor stranke.

Mandat članova Središnjeg odbora u pravilu traje 4 godine i može se ponoviti.

Mandat članovima Središnjeg odbora uvijek prestaje konstituiranjem sljedećeg saziva.

Kada član koji je izabran u Središnji odbor iz nekog razloga napusti odbor, njegovo mjesto zauzima prvi sljedeći član po broju glasova i koji je ukupno dobio potporu najmanje 25 % članova na Saboru, s time da se vodi briga i o rodnoj zastupljenosti.

U Središnji odbor na prijedlog predsjednika stranke moguće je kooptirati najviše 1/3 odnosno pet članova odbora.

Članak 47.

Središnji odbor obavlja sljedeće poslove:

1. odlučuje o svim političkim pitanjima

2. saziva Sabor stranke i predlaže dnevni red zasjedanja

3. izvještava Sabor stranke o svojem radu

4. izrađuje Poslovnik o svom radu s rokovima izvršenja

5. organizira djelovanje stranke

6. ocjenjuje rad zastupnika

7. donosi odluke koje su obvezujuće za sve članove i tijela stranke, osim za članove Etičkog povjerenstva, članove Nadzornog odbora i Sabor stranke

8. sudjeluje u izradi lista kandidata za lokalne, nacionalne i europske izbore u granicama određenim ovim Statutom

9. odlučuje o materijalnim potrebama za svoj rad temeljem načela koja donosi Sabor stranke

10. odlučuje o načinu prikupljanja financijskih sredstava i načinu raspodjele za Regionalne podružnice i njihova tijela

11. predlaže Saboru raspuštanje organa Regionalne podružnice

12. koordinacijom stranačkih tijela, uključujući i zastupnike u predstavničkim tijelima te predsjednike Regionalnih središnjih odbora, kroz dobro uređene odluke osigurava učinkovit rad cijele stranke

13. odlučuje i o drugim stranačkim pitanjima.

14. priprema sjednice Središnjeg odbora stranke

15. donosi odluke o izvršavanju zadaća dobivenih od Sabora stranke i nadzire njihovo izvršenje

16. donosi političke aktivnosti stranke sukladno programu i politikama stranke

17. donosi Izborni program stranke na izborima za zastupnike u Hrvatski sabor i Europski parlament;

18. odlučuje o sklapanju sporazuma o zajedničkom nastupanju na izborima za Predsjednika Republike Hrvatske, zastupnike u Hrvatskom saboru i Europskom parlamentu te poslijeizbornoj suradnji s ostalim političkim strankama u Republici Hrvatskoj;

19. odlučuje o sastavu izbornog stožera za pripremu i provedbu izborne promidžbe na izborima za zastupnike u Hrvatskom saboru i Europskom parlamentu;

20. usvaja izvješće Kluba zastupnika u Hrvatskom saboru i u Europskom parlamentu;

21. donosi prijedlog izmjena Programa i Statuta i utvrđuje njihov nacrt,

22. donosi politiku gospodarenja imovinom

23. brine se o korištenju materijalnih sredstava Stranke i predlaže odgovarajuće odluke

24. donosi i druge odluke u skladu sa Statutom.

Članak 48.

Središnji odbor punopravno odlučuje ukoliko je sjednici nazočno više od polovice ukupnog broja članova, a odluke donosi većinom glasova svih članova odbora.

Članovi Središnjeg odbora između sebe biraju predsjednika i do četiri potpredsjednika. Predsjednik Središnjeg odbora stranke po funkciji je predsjednik Stranke.

Prisutnost članova Središnjeg odbora utvrđuje se na početku svake sjednice. Svaki član Središnjeg odbora može za vrijeme sjednice zatražiti da se utvrdi kvorum.

Način sazivanja sjednica, rukovođenje sjednicama, djelokrug poslova Središnjeg odbora utvrđuje se Poslovnikom o radu.

Članak 49.

Na sjednicama Središnjeg odbora mogu sudjelovati i raspravljati predsjednici Etičkog povjerenstva, Nadzornog odbora, predsjednik frakcije, tajnik i rizničar.

Na sjednicama Središnjeg odbora predsjednici Etičkog povjerenstva, Nadzornog odbora, predsjednik frakcije, tajnik i rizničar nemaju pravo glasa.

Članovi stranke koji to zatraže od Tajnika također mogu pribivati sjednicama Središnjeg odbora, a sudjelovati u diskusiji jedino ukoliko im to odobri većina članova Središnjeg odbora.

Unutar Središnjeg odbora udio manjinske spolne zastupljenosti ne može biti niži od udjela spolne zastupljenosti u ukupnom članstvu stranke.

5.6. Predsjedništvo

Članak 50.

Predsjedništvo stranke je izvršno tijelo stranke koje koordinira poslovima unutar stranke, provodi i nadzire izvršavanje odluka, forum je za konzultacije, te tijelo koje priprema rad Središnjeg odbora stranke.

Mandat predsjedništva traje četiri godine.

Članak 51.

Članovi Predsjedništva su:

a) Predsjednik i potpredsjednici Središnjeg odbora stranke

b) Tajnik

c) Rizničar

Predsjedništvo donosi odluke većinom od ukupnog broja članova predsjedništva na sjednicama koje se održavaju po potrebi, odnosno barem jedanput mjesečno.

U slučaju kada je ishod glasovanja neodlučan, odlučujući glas ima Predsjednik stranke.

Članak 52.

Predsjedništvo obavlja sljedeće poslove:

1. priprema sjednice Središnjeg odbora stranke

2. donosi odluke o provođenju zadaća dobivenih od Središnjeg odbora i nadzire njihovo provođenje

3. provodi odluke Sabora stranke

4. predlaže političke aktivnosti stranke sukladno programu i politikama koje utvrđuje Sabor stranke i Središnji odbor.

5. predlaže Izborni program stranke na izborima za zastupnike u Hrvatski sabor i Europski parlament;

6. daje prethodno mišljenje na sporazume o zajedničkom nastupanju na izborima za Predsjednika Republike Hrvatske, zastupnike u Hrvatskom saboru i Europskom parlamentu te poslijeizbornoj suradnji s ostalim političkim strankama u Republici Hrvatskoj;

7. predlaže izborni stožer za pripremu i provedbu izborne promidžbe na izborima za zastupnike u Hrvatskom saboru i Europskom parlamentu;

8. koordinira rad Kluba zastupnika u Hrvatskom saboru te zastupnicima u Europskom parlamentu;

9. raspravlja o potrebi izmjena Programa i Statuta i utvrđuje njihov nacrt,

10. utvrđuje politiku gospodarenja imovinom

11. brine se o korištenju materijalnih sredstava Stranke i predlaže odgovarajuće odluke

12. donosi i druge odluke u skladu sa Statutom.

5.7. Predsjednik stranke

Članak 53.

Predsjednik stranke:

1. predstavlja i zastupa stranku

2. izvršava ovaj Statut i Program stranke

3. izvršava odluke ostalih središnjih tijela

4. obavještava javnost o utvrđenim politikama

5. predlaže imenovanje Tajnika i Rizničara

6. sklapa sporazume o zajedničkom nastupanju na izborima za Predsjednika Republike Hrvatske, zastupnike u Hrvatskom saboru i Europskom parlamentu te poslijeizbornoj suradnji s ostalim političkim strankama u Republici Hrvatskoj, u skladu sa Statutom;

7. potpisuje kandidacijske liste i kandidature sukladno propisima o izborima;

8. podnosi izvještaj Središnjem odboru i Saboru stranke o izbornim rezultatima na parlamentarnim, europskim i izborima za predsjednika Republike Hrvatske;

9. obavlja i druge poslove koji ovim Statutom nisu povjereni kojem drugom tijelu stranke.

5.8. Ured stranke

Članak 54.

Ured stranke je tijelo koje svakodnevno nadzire rad stranke, prateći djelatnosti unutar stranke kao i rad članova zaduženih za različite djelatnosti i zadaće.

Uredom stranke upravlja Tajnik stranke.

Članove Ureda stranke bira Središnji odbor na prijedlog Predsjedništva stranke, a njihov broj može se mijenjati prema potrebi, ali najviše do pet djelatnika.

Za svoj rad Ured stranke podnosi izvješće Središnjem odboru i Predsjedništvu stranke.

5.9. Etičko povjerenstvo

Članak 55.

Etičko povjerenstvo je pravosudno tijelo stranke koje se sastoji od pet članova koji se biraju na Saboru stranke.

Na svojoj prvoj sjednici članovi Etičkog povjerenstva biraju predsjednika.

Članovi Etičkog povjerenstva donose odluke većinom od ukupnog broja članova povjerenstva.

Članovi Etičkog povjerenstva ne mogu biti osobe koje obnašaju dužnosti u stranačkim tijelima, zaposlenici stranke ili članovi ili zaposlenici bilo koje organizacije koja financira stranku.

Mandat Etičkog povjerenstva je četiri godine.

Članak 56.

Etičko povjerenstvo mora se pridržavati načela povjerljivosti glede svih informacija i podataka do kojih dođe tijekom obavljanja svojih poslova.

Etičko povjerenstvo donosi odluke većinom glasova svih svojih članova.

Članak 57.

Etičko povjerenstvo obavlja sljedeće poslove:

1. Osigurava da stranka djeluje u skladu s odredbama ovog Statuta

2. Daje izvorna tumačenja odredaba Statuta

3. Donosi etički kodeks ponašanja članova i dužnosnika

4. Osigurava poštovanje svakog člana i njegovih prava

5. Odlučuje o žalbama u skladu sa člankom 21. ovog statuta

6. Pridonosi rješavanju sukoba u stranci

7. Donosi stajališta i objavljuje preporuke kojima pomaže širenje dosljednog tumačenja i izvršavanja odredaba Statuta

8. Obvezuje člana, ustrojstveni oblik ili tijela stranke na pridržavanje odredbi Statuta ukoliko dođe do povrede neke od odredbi

9. Obvezuje člana, ustrojstveni oblik ili tijela stranke na pridržavanje odredbi Etičkog kodeksa ukoliko dođe do povrede neke od odredbi

10. Upozorava na odluke ustrojstvenog oblika ili tijela stranke koje se protive odredbama Statuta, te izdaje obvezujuća mišljenja i o tome izvještava Središnji odbor

11. Provodi stegovni postupak protiv prijavljenog člana Regionalnog ili središnjeg odbora

12. Odlučuje o prihvatljivosti donacija

13. Podnosi izvješće o svojem radu Saboru stranke.

Etičko povjerenstvo izrađuje svoj Pravilnik o radu koji mora biti u skladu s odredbama ovog Statuta.

6.0. Nadzorni odbor

Članak 58.

Nadzorni odbor je tijelo stranke koje vrši stalnu kontrolu nad financijama i imovinom stranke.

Nadzorni odbor sastoji se od tri člana koji se biraju na Saboru stranke.

Mandat članova Nadzornog odbora je četiri godine.

Na svojoj prvoj sjednici članovi Nadzornog odbora biraju predsjednika.

Članovi Nadzornog odbora odluke donose većinom od ukupnog broja članova.

Članak 59.

Članovi Nadzornog odbora ne mogu biti osobe koje obnašaju dužnosti u stranačkim tijelima, zaposlenici stranke ili članovi ili zaposlenici bilo koje organizacije koja financira stranku.

Nadzorni odbor izrađuje svoj Pravilnik o radu koji mora biti u skladu s odredbama ovog Statuta.

Članak 60.

Nadzorni odbor obavlja sljedeće poslove:

1. razmatra proračun i njegovu provedbu te izrađuje pisanu procjenu koju predstavlja Saboru

2. na inicijativu svojeg predsjednika ima pravo na pregledavanje svih dokumenata vezanih za financiranje i upravljanje imovinom stranke

3. predsjednik Nadzornog odbora ima pravo zahtijevati podatke i informacije od osoba zaduženih za financije i imovinu stranke, koje su ovi dužni pružiti

4. kontrolira plaćanje članarina i dodatnih članarina te načine na koje se članarine koriste

5. izvještava Središnji odbor i Sabor stranke o svojem radu.

Nadzorni odbor dostavlja mišljenje Saboru stranke prije usvajanja godišnjeg proračuna.

Nadzorni odbor mora odmah pisano izvijestiti Središnji odbor ukoliko primijeti bilo kakvu nepravilnost.

Središnji je odbor dužan nepravilnosti na koje je upozoren otkloniti u zadanim rokovima te u roku od šezdeset dana pisano izvijestiti predsjednika Nadzornog odbora. Nakon toga Nadzorni će odbor formulirati prijedlog mjera koje bi se trebale poduzeti kako bi se spriječile buduće nepravilnosti, ali i razjasniti pitanje odgovornosti.

Nadzorni odbor mora se pridržavati načela tajnosti podataka i informacija do kojih je došao tijekom svojeg djelovanja a odnose se na pitanja financija i imovine stranke. Podatke i informacije mogu se dati samo osobama ili tijelima koji na to imaju pravo temeljem propisa stranke. Ukoliko bilo koji član prekrši načelo tajnosti Središnji odbor razrješava ga dužnosti.

6.1. Rizničar

Članak 61.

Nakon izbora Središnjeg odbora Rizničara bira Sabor stranke na prijedlog Predsjednika stranke.

Mandat rizničara je četiri godine.

Rizničar ne može obnašati druge dužnosti u stranačkim tijelima, ili biti član ili zaposlenik bilo koje organizacije koja je donator stranke.

Članak 62.

Rizničar je dužnosnik stranke koji obavlja sljedeće poslove:

1. brine o financijama i računovodstvu stranke,

2. zastupa stranku u djelokrugu rada koji se odnosi na financijsko poslovanje

3. upravlja imovinom stranke

4. brine o prihodima i rashodima stranke

5. priprema ugovore o stjecanju, opterećenju i otuđenju imovine stranke

6. obavlja i druge poslove skladu s ovim Statutom.

7. sastavlja prijedlog proračuna i izvještaje o izvršenju proračuna kao i druge financijske izvještaje koji se odnosi na imovinski i računovodstveni dio pri čemu mora poštivati propise Republike Hrvatske, daje ga Nadzornom odboru na uvid i po odobrenju objavljuje na internetskoj stranici stranke.

6.2. Tajnik stranke

Članak 63.

Tajnik stranke bira se na četiri godine.

Nakon izbora Središnjeg odbora Tajnika bira Sabor stranke na prijedlog Predsjednika stranke.

Članak 64.

Tajnik je dužnosnik stranke koji obavlja sljedeće poslove.

1. izvršava naloge središnjih tijela stranke;

2. odgovoran je za vođenje Registra članova stranke, Registra podupiratelja i Registra počasnih članova

3. rukovodi Uredom stranke, te rukovodi stručnim i administrativno-tehničkim osobljem stranke

4. upravlja imovinom stranke

5. predlaže prijem i prestanak radnog odnosa stručnog i administrativno-tehničkog osoblja;

6. koordinira rad organizacijskih oblika stranke

7. obavlja i druge poslove u skladu s ovim Statutom.

8. INTERESNI OBLICI ORGANIZIRANJA

Članak 65.

Središnji odbor može osnivati interesne oblike organiziranja.

Članstvo u interesnim oblicima organiziranja je otvoreno za članove, simpatizere i sve građane.

Članak 66.

Radna skupina je tijelo stranke koje može biti osnovano radi obavljanja određenih operativnih zadataka.

Članak 67.

Savjet je otvorena organizacija u kojoj mogu sudjelovati članovi stranke, podupiratelji stranke i izvanstranačke osobe koje zanima određeno područje politike.

Savjet je oblik organiziranja koji se temelji na istovjetnosti političkog interesa u pojedinom području društveno-političkog života.

Članak 68.

Think-tankovi su interesni oblici povezivanja sa zainteresiranom javnošću i profesionalcima izvan stranke sa ciljem suradnje stranačkog članstva sa intelektualcima, poduzetnicima, kulturnjacima i predstavnicima organizacija civilnog društva izvan stranke.

Članak 69.

Frakcije su poseban oblik unutarstranačkog rada koji se temelji na osnovnim političkih interesima u ostvarenju temeljnih ciljeva stranke.

Frakcije se osnivaju temeljem iskazanog interesa članstva.

Frakcija ima svog predsjednika koji po funkciji je član Središnjeg odbora bez prava glasa.

9. KANDIDIRANJE I ODLUČIVANJE

Članak 70.

Sva tijela stranke odlučuju javnim glasovanjem.

Izuzetak od javnog glasovanja su sva ona pitanja kod kojih se odlučuje o članovima ili pojedincima (izbor stranačkih dužnosnika ili kandidata za javne i druge funkcije) kada je glasovanje tajno.

Kada to zahtijeva 10% članova stranačkog tijela, glasovanje je također tajno.

Članak 71.

Nominacije za dužnosnike stranke počinju objavom datuma izbornog Sabora stranke na internetskoj stranici stranke.

Nominacije se mogu isticati na odgovarajućoj internet stranici sve dok ne počne točka dnevnog reda utvrđivanje lite kandidata.

Nominacije se mogu predati i u pisanom obliku predsjedniku Kandidacijske komisije.

Sve nominacije se odnose samo na pozicije za koje su izbori na Saboru predviđeni.

Članak 72.

Svaki član stranke ima pravo kandidirati se, birati i biti biran ukoliko je na dan raspisivanja Sabora stranke ili Regionalnog sabora stranke prošlo više od devedeset dana od dana njegova upisa u registar stranke.

Da bi nominacija bila valjana potrebna izjava o prihvaćanju nominacije te najmanje jedna izjava podrške kandidatu.

Svaki član stranke može dati najviše do 5 izjava o podršci kandidatima.

Kandidati moraju objaviti svoje osobne podatke i izjasniti se o ciljevima kandidature.

Kandidati će imati mogućnost predstavljanja na Saboru stranke.

Članak 73.

Kandidati za stranačke funkcije mogu biti samo oni članovi koji na dan raspisivanja izbora za stranačke dužnosti nisu obnašali funkciju za koju su kandidirani kumulativno više od osam godina.

Kandidati za predstavničku funkciju bilo koje razine mogu biti samo oni članovi koji na dan raspisivanja izbora nisu obnašali funkciju za koju su kandidirani kumulativno više od osam godina.

Kandidati za izvršnu funkciju bilo koje razine mogu biti samo oni članovi koji na dan raspisivanja izbora nisu obnašali funkciju za koju su kandidirani kumulativno više od osam godina.

Članak 74.

Broj izbornih mjesta za izbore dužnosnika stranke i članova tijela stranke ne može biti veći od broja glasača.

Izabrani su oni kandidati koji dobiju najveći broj glasova.

U slučaju jednakog broja glasova, glasovanje se ponavlja.

10. KLUB ZASTUPNIKA

Članak 75.

Zastupnici stranke u Hrvatskom saboru osnivaju Klub zastupnika.

Nezavisni zastupnici u Hrvatskom saboru mogu biti članovi Kluba zastupnika.

Klub zastupnika donosi Poslovnik.

Članak 76.

Klub zastupnika stranke podnosi izvješće Saboru stranke.

Članak 77.

Odredbe ove glave Statuta na odgovarajući se način primjenjuju na klubove članova stranke u predstavničkim tijelima jedinica lokalne i područne (regionalne) samouprave.

10. UNUTARSTRANAČKA EDUKACIJA

Članak 78.

Svaki član stranke ima pravo na pristup unutarstranačkoj edukaciji.

Regionalne podružnice dužne su prilikom prijema upoznati članove s osnovama djelovanja stranke.

11. SREDSTVA ZA RAD

Članak 79.

Sredstava za rad stranka ostvaruje od:

– članarine i članskih doprinosa;

– dobrovoljnih priloga (donacija);

– organizacije stranačkih manifestacija;

– prihoda iz državnog proračuna te proračuna jedinica lokalne i područne (regionalne) samouprave

– prihoda od imovine u svom vlasništvu, te iz drugih zakonom dopuštenih izvora.

Članak 80.

Korištenje sredstava za rad i materijalnih sredstava stranke nadzire Nadzorni odbor stranke.

12. PRESTANAK RADA STRANKE

Članak 81.

Stranka može prestati djelovati u skladu sa zakonom kojim se uređuju političke stranke.

Stranka može prestati djelovati ako se spoji s drugom strankom, ako se podijeli u dvije ili više stranaka ili ako se raspusti.

Stranka nastavlja svoje djelovanje, ako joj se pridruži druga politička stranka.

Odluku o prestanku rada stranke donosi Sabor stranke dvotrećinskom većinom svih članova.

Odlukom iz prethodnog stavka odlučit će se o imovini stranke.

12. PRIJELAZNE I ZAVRŠNE ODREDBE

Članak 82.

Osnivački Sabor (Skupština) stranke, nakon konstituiranja i prihvaćanja ovog Statuta, izabrat će tijela i dužnosnike predviđene Statutom na prijedlog Inicijativnog odbora za osnivanje stranke.

Do osnivanja Regionalnih podružnica njihova prava i obveze provodit će izabrana tijela i dužnosnici stranke.

Ovaj Statut stupa na snagu danom usvajanja na osnivačkom Saboru Stranke.

Nakon upisa u Registar političkih stranaka Statut će biti objavljen u »Narodnim novinama«.

DEMOKRATI

Predsjednik
 dr. sci. Mirando Mrsić, v. r.